text: Mere samarbejde i Sønderjylland 
  13 juli 2016 kl. 12.33
  Slesvigsk Parti foreslår, at de fire sønderjyske kommuner etablerer et fælles samarbejdssekretariat, så flere ideer kan blive skabt. 
  Haderslev, Aabenraa, Tønder og Sønderborg kan få et meget bedre samarbejde. Det mener ihvertfald Slesvigsk Parti, som ønsker, at der bliver lavet et fælles sekretariat for de fire kommuner. På den måde kan fælles udfordringer blive løst, og nye ideer kan blive søsat.  
  ”Et sønderjysk samarbejdssekretariat kan tage afsæt i helt konkrete fælles udfordringer, som f.eks. placering af vindmøller på land og udarbejdelse af miljøgodkendelser til landbrug”, siger Erwin Andresen, byrådsmedlem i Aabenraa i en pressemeddelelse.
  Meningen er, at kommunerne udpeger medarbejdere, der sammen udgør sekretariatet.
  